b'\n_START_ARTICLE_\nKri\xc5\xbear Lenart\n_START_SECTION_\nZgodba\n_START_PARAGRAPH_\nV Vologu \xc5\xbeivita na sosednjih kmetijah Alen\xc4\x8dica in Lenart. Alen\xc4\x8dica \xc5\xbeivi z o\xc4\x8detom Janezom in njegovo sestro Marto, Lenart pa s teto Polono. Nekega dne se Janez odpravi na pot s kmetom Oknetom in se vrne spremenjen: \xc5\xa1irni svet ga je o\xc4\x8daral. Ob nenadni novici, da je Alen\xc4\x8dica nose\xc4\x8da, se dru\xc5\xbeini dogovorita za poroko. Tik pred poroko pa se Lenart in Janez za\xc4\x8dneta obna\xc5\xa1ati \xc4\x8dudno in sumljivo. Na poro\xc4\x8dnem sprevodu mno\xc5\xbeico svatov napadejo samostanske stra\xc5\xbee. Lenarta in Janeza so namre\xc4\x8d zalotili pri kraji iz samostana. Gre\xc5\xa1nika pristaneta v grajski je\xc4\x8di. Na sodni obravnavi ju nepri\xc4\x8dakovano re\xc5\xa1i Matteo di Cividale, ki prosi patriarha (svojega strica), da ju namesto v smrt po\xc5\xa1ljejo s kri\xc5\xbearskimi vitezi v Sveto de\xc5\xbeelo. Preselijo ju v Oglej, kjer Lenart postane Matteov osebni sluga in se uri za njegovega osebnega spremljevalca. Med pripravami na odhod v Palestino v de\xc5\xbeeli izbruhne bolezen in Janez ji podle\xc5\xbee. Ta \xc4\x8das se doma izmenjata rojstvo in smrt, saj se Alen\xc4\x8dici pridru\xc5\xbei sin\xc4\x8dek Peter, teta Polona pa umre. Lenartovo doma\xc4\x8dijo zakupi Jakob. Lenart z ostalimi kri\xc5\xbearji v Palestini brani trdnjavo Dumyat. V enem izmed bojev re\xc5\xa1i Mattea. Zaradi zaslug je pomilo\xc5\xa1\xc4\x8den in osvobojen. Kon\xc4\x8dno se lahko vrne v doma\xc4\x8di kraj. Kmetijo v Vologu mu podarijo. Doma je vse druga\xc4\x8de - Alen\xc4\x8dica \xc5\xbeivi z Jakobom in pri\xc4\x8dakuje njegovega otroka. Lenart se spominja preteklosti, saj mu je vsaka novost iz sedanjosti tuja. Posest prepi\xc5\xa1e na Petra, zapusti Volog in za\xc4\x8dne novo \xc5\xbeivljenje.\n_START_SECTION_\nKritike, polemike, literarna zgodovina\n_START_PARAGRAPH_\n"V Lenartu je upodobljen slovenski mali \xc4\x8dlovek, podlo\xc5\xbenik, ki za\xc4\x8denja svojo nenavadno \xc5\xbeivljenjsko pot s prepri\xc4\x8danjem, da so za pre\xc5\xbeivetje v bojih s cerkveno in posvetno gosposko dovoljena skorajda vsa sredstva, tudi kraja cerkvenega premo\xc5\xbeenja. Potem v odnosih s fevdalci, s svojo neverjetno vztrajnostjo, sposobnostjo in po\xc5\xbertvovalnostjo, dose\xc5\xbee premostitev razrednih in socialnih razlik. Te razlike z neverjetnim duhovnim razvojem premosti tudi v sebi. /.../ Z likom kri\xc5\xbearja Lenarta je avtor sledil modernim nazorom dru\xc5\xbebe po drugi svetovni vojni, ko so ljudje mno\xc5\xbei\xc4\x8dno zapu\xc5\xa1\xc4\x8dali kmetije in se naseljevali v mestih. Tako se tudi kri\xc5\xbear Lenart \xc5\xbee v 13. stoletju na koncu odtuji svoji zemlji, na kateri bi ga lahko zadr\xc5\xbeala samo njegova nevesta in odide v mesto. Podobno moderno razmi\xc5\xa1ljanje, rojeno v socialisti\xc4\x8dni dru\xc5\xbebi, se ka\xc5\xbee tudi v Lenartovem indiferentnem odnosu do cerkve in njenih ideolo\xc5\xa1kih resnic. Ta se najprej ka\xc5\xbee v Lenartovem svobodnem odnosu do ljubezni, ko no\xc4\x8de priznati Alenkinega kr\xc5\xa1\xc4\x8danskega strahu pred grehom v spolnosti (str. 17), v predlogu Alenki, naj zbe\xc5\xbei z njim v mesto, \xc4\x8de\xc5\xa1 da njen zakon z Jakobom ni nobena ovira (str. 556), v kraji cerkvenega premo\xc5\xbeenja in v neformalnem obna\xc5\xa1anju do cerkvenih eminenc." (Kolenc, 1998)_NEWLINE_"Ob polemiki o tem delu je avtor dejal, da je delo napisal po resni\xc4\x8dnem dogodku, ki se je zgodil 18. septembra leta 1231. Resni\xc4\x8dne so tudi \xc5\xa1tevilne osebe, ki nastopajo v tem romanu: Lenart, kmet Janez, oglejski patriarh Bertold, gornjegrajski opat Albert, plemi\xc4\x8di iz Bo\xc4\x8dne, Ivanja, Gru\xc5\xa1ovelj, \xc5\xbdovneka. Resni\xc4\x8dni so tudi dogodki: sojenje v re\xc4\x8di\xc5\xa1ki cerkvi, dogajanja v Gornjem gradu in v Dumyatu, ter cesar Friderik in dogodki, ki so z njim v zvezi._NEWLINE_S svojimi pogledi, na\xc4\x8dinom mi\xc5\xa1ljenja in \xc5\xbeivljenja, pa tako kakor iz oseb romanov Med dvema svetovoma in Po\xc5\xbear krvi, tudi iz vseh oseb, ki nastopajo v romanu Kri\xc5\xbear Lenart, diha sedanji \xc4\x8das. Ta je prisoten tudi v jeziku." (Kolenc, 1998)\n_START_SECTION_\nGlavne osebe in njihovo medsebojno razmerje\n_START_PARAGRAPH_\nGlavni junak Lenart se bori za svojo ljubezen Alen\xc4\x8dico, ta pa med njegovo odsotnostjo vzame drugega. Tako se na koncu izpostavi ljubezenski trikotnik, ki pa se razre\xc5\xa1i le s ponovno lo\xc4\x8ditvijo Lenarta od Alen\xc4\x8dice. Lenart skozi dogajanje zraste v ve\xc4\x8d pogledih, nazaj pride spremenjen in izku\xc5\xa1en.'